joelniklaus/EU_Wikipedias huggingface dataset:
Κωνσταντίνος Ι. Παπαρρηγόπουλος (1920-2010)

Ο Κωνσταντίνος Ι. Παπαρρηγόπουλος (1920-2010) ήταν Έλληνας δικηγόρος και πολιτικός. Υπηρέτησε ως υφυπουργός Οικονομικών από το 1977 ως το 1981.

Βιογραφία 
Γεννήθηκε στη Δάφνη Αχαΐας, γιος του Ιωάννη Παπαρρηγόπουλου, και ακολούθησε νομικές σπουδές στο Πανεπιστήμιο Αθηνών και Πολιτικές και Οικονομικές Επιστήμες στο Πάντειο Πανεπιστήμιο.. Εργάστηκε ως δικηγόρος.
Εξελέγη βουλευτής στη Β΄ Αθηνών αρχικά με την ΕΡΕ το 1963 και στη συνέχεια με τη Νέα Δημοκρατία το 1974, το 1977, το 1981 και το 1985.

Υπήρξε ένας από τους κύριους εισηγητές για την Αναθεώρηση του Συντάγματος του 1975 και του Κανονισμού της Βουλής.
Στις κυβερνήσεις του Καραμανλή και του Ράλλη ανέλαβε υφυπουργός Οικονομικών από τις 10 Μαΐου 1978 ως τις 17 Σεπτεμβρίου 1981.
 
Λίγο πριν το θάνατό του (ως το 1998) ήταν πρόεδρος του Δ.Σ. του Ιδρύματος Τύπου Α.Ε. και από το 1991 ισόβιο μέλος και πρόεδρος του Ιδρύματος "Λίλιαν Βουδούρη".

Απεβίωσε σε ηλικία 90 ετών, το 2010.
Κηδεύτηκε στις 22 Ιανουαρίου 2010 από τον ιερό ναό Αγίων Θεοδώρων του Πρώτου Νεκροταφείου Αθηνών. Κατέλιπε παιδιά και εγγόνια.

Παραπομπές 

Έλληνες υφυπουργοί Οικονομικών
Βουλευτές Β' Αθηνών
Βουλευτές εκλεγμένοι με την ΕΡΕ
Βουλευτές εκλεγμένοι με τη Νέα Δημοκρατία
Κάθκιν Παρκ

Το Κάθκιν Παρκ είναι δημοτικό πάρκο στην Γλασκώβη της Σκωτίας. Την συντήρηση του πάρκου επιμελείται το τμήμα πάρκων του Δήμου της Γλασκώβης, ενώ αποτελεί δημόσιο χώρο στον οποίο εξακολουθείται να παίζεται ποδόσφαιρο. Το πάρκο περιέχει τα ερείπια του δευτέρου Χάμπντεν Παρκ, το οποίο αποτελούσε έδρα των Κουίνς Παρκ (κατά την περίοδο μεταξύ 1884–1903) και Θερντ Λάναρκ (κατά την περίοδο μεταξύ 1903–1967). Το αρχικό Χάμπντεν Παρκ ευρισκόταν ολίγον δυτικότερα, ενώ η τοποθεσία του αρχικού Κάθκαρτ Ρόουντ ευρίσκεται, πλέον, εντός του πάρκου του Κουίνς Παρκ.

Ποδοσφαιρικό γήπεδο 
Το πάρκο παλαιότερα φιλοξενούσε ποδοσφαιρικό γήπεδο, το οποίο αποτελούσε τόπο διεξαγωγής ποδοσφαιρικών αναμετρήσεων από το 1884. Ήταν αρχικά γνωστό ως Χάμπντεν Παρκ (το δεύτερο που έφερε αυτό το όνομα, διαδεχόμενο το αρχικό Χάμπντεν Παρκ) και ενοικιαζόταν από την Κουίνς Παρκ μεταξύ του 1884 και του 1903. Όταν η Κουίνς Παρκ μετακόμισε στο τρίτο (και σημερινό) Χάμπντεν Παρκ, η Θερντ Λάναρκ την αντικατέστησε ως ένοικος. Η τελευταία προχώρησε στην μετονομασία του γηπέδου σε Νέο Κάθκιν Παρκ (καθώς προηγουμένως αγωνιζόταν σε γήπεδο το οποίο έφερε την ονομασία Κάθκιν Παρκ και το οποίο ευρισκόταν ολίγον ανατολικότερα του Ντίξον Χολς στην ανατολική πλευρά του Κάθκαρτ Ρόουντ (το οποίο είχε φιλοξενήσει δύο διεθνείς αναμετρήσεις, με την πρώτη να λαμβάνει χώρα στις 15 Μαρτίου 1884, με αντιπάλους την Σκωτία και την Αγγλία, η οποία ήταν και η πρώτη αναμέτρηση στην ιστορία του ποδοσφαίρου όπου η είσοδος στο γήπεδο γινόταν μέσω της κατοχής εισιτηρίου). Αποτελεί, επίσης, τον τόπο διεξαγωγής της πρώτης σημαντικής αγγλοσκωτσέζικης διοργάνωσης, του τελικού του Βρετανικού Λιγκ Καπ, ο οποίος έλαβε χώρα το (προσέλευση: 12.000 θεατές) το 1902, ενώ στην διάρκεια του οποίου η Σέλτικ επικράτησε της Ρέιντζερς με σκορ 3-2 έπειτα από παράταση.

Μετά την διάλυση της Θερντ Λάναρκ το 1967, το γήπεδο εγκαταλείφθηκε και το μεγαλύτερο μέρος της κατασκευής σταδιακά απομακρύνθηκε. Τα ερείπια των κερκίδων σε 3 πλευρές του πρώην αγωνιστικού χώρου είναι ακόμη ορατές, σήμερα, στο πάρκο. Ωστόσο, μία επανιδρυθείσα ομάδα της Θερντ Λάναρκ, η οποία συμμετέχει στην Γκρέιτερ Γκλάσγκοου Αματιούρ Λιγκ, δίνει τις εντός έδρας αναμετρήσεις της στο πάρκο, καθώς και η Χάμπντεν ΑΦΚ και οι παιδικές ομάδες της Ακαδημίας Τζίμι Τζόνστοουν.

Σημειώσεις

Παραπομπές

Εξωτερικοί σύνδεσμοι 
 Βίντεο των εναπομεινάντων κερκίδων τον Μάιο του 2011

Γλασκώβη
Κουίνς Παρκ ΦΚ
Αθλητικές εγκαταστάσεις στο Ηνωμένο Βασίλειο
Θερντ Λάναρκ ΑΚ
Εθνική Σκωτίας (ποδόσφαιρο)
Γιώργος Πανουσόπουλος

Ο Γιώργος Πανουσόπουλος είναι Έλληνας κινηματογραφιστής, σκηνοθέτης και σεναριογράφος. Η ταινία του Μανία του 1985 διαγωνίστηκε στο 36ο Διεθνές Φεστιβάλ Κινηματογράφου του Βερολίνου και το «Μ' αγαπάς;» στο 46ο Διεθνές Φεστιβάλ της Βενετίας. Σύζυγός του είναι η ηθοποιός Μπέτυ Λιβανού.

Φιλμογραφία

Αφιερώματα 
Το 2005, το 46ο Φεστιβάλ Κινηματογράφου Θεσσαλονίκης έκανε ένα αφιέρωμα στον Πανουσόπουλο, στο πλαίσιο του οποίου προβλήθηκαν οι ταινίες Ταξίδι του μέλιτος, Οι απέναντι, Μανία, Μ' αγαπάς;, Ελεύθερη κατάδυση, Μια μέρα τη νύχτα Τεστοστερόνη, Αβραάμ εγέννησε Ισαάκ, Ισαάκ εγέννησε Ιακώβ, Ιακώβ, εγέννησε..., Ο καφές καθώς και οι τηλεοπτικές παραγωγές Ταφεία, η γιορτή των προγόνων, Millenium 2000, η τελευταία δύση της χιλιετίας και Εισαγωγή στην τελετή έναρξης, Ολυμπιακοί Αγώνες 2004. 

Το 2018, αφιέρωμα στον Πανουσόπουλο έκανε και το 24o Διεθνές Φεστιβάλ Κινηματογράφου Αθήνας.

Παραπομπές
Δισκογραφία των Green Day

Το αμερικάνικο πανκ ροκ συγκρότημα Green Day έχει 11 studio albums, 3 live albums, 4 compilation albums και ένα soundtrack album. Επίσης έχουν 39 μουσικά video clip και 40 singles. Το συγκρότημα έχει πωλήσει συνολικά πάνω από 65 εκατομμύρια δίσκους παγκοσμίως ενώ μόνο στις Η.Π.Α. οι πωλήσεις φτάνουν τις 23 εκατομμύρια. Οι Green Day κυκλοφόρησαν τα 2 πρώτα τους studio albums το 1,039/Smoothed Out Slappy Hours και το Kerplunk μέσω της αυτόνομης δισκογραφικής εταιρίας Lookout! Records. Το Dookie ήταν o πρώτος δίσκος που κυκλοφόρησε από μεγάλη δισκογραφική εταιρία και έγινε τεράστια επιτυχία, με πωλήσεις πάνω από 10 εκατομμύρια πωλήσεις στις Η.Π.Α. και πάνω από 20 εκατομμύρια παγκοσμίως. Ο δίσκος τοποθέτησε τους Green Day στο επίκεντρο της σκηνής του πανκ ποκ της δεκαετίας του 1990.

Παραπομπές

Εξωτερικοί σύνδεσμοι
 Official website
 Green Day at AllMusic
Τριχουρίαση

Η τριχουρίαση, γνωστή επίσης ως λοίμωξη whipworm, είναι μια λοίμωξη που προκαλείται από το εντερικό παράσιτο Trichuris trichiura (whipworm). Όταν η λοίμωξη προκαλείται μόνο από λίγους σκώληκες, δεν υπάρχουν συμπτώματα. Αυτοί που έχουν προσβληθεί από περισσότερους σκώληκες, ενδέχεται να παρουσιάσουν κοιλιακό πόνο, κόπωση και διάρροια. Η διάρροια μερικές φορές μπορεί να περιέχει αίμα. Στα παιδιά η λοίμωξη μπορεί να προκαλέσει διαταραχές στην πνευματική και σωματική ανάπτυξη. Το χαμηλό επίπεδο των ερυθρών αιμοσφαιρίων είναι δυνατόν να οφείλεται στην απώλεια αίματος.

Αίτια 
Η νόσος διαδίδεται συνήθως από την κατανάλωση φαγητού ή ποτού που περιέχει τα αυγά του σκώληκα αυτού. Αυτό συμβαίνει με την κατανάλωση μολυσμένων λαχανικών που πρώτα δεν έχουν πλυθεί καλά ή μαγειρευτεί.  Συχνά τα αυγά αυτά βρίσκονται στο χώμα σε χώρους όπου άνθρωποι αφοδεύουν και όπου τα ακατέργαστα ανθρώπινα περιττώματα χρησιμοποιούνται ως λίπασμα. Αυτά τα αυγά προέρχονται από τα περιττώματα των προσβεβλημένων ατόμων. Επίσης, τα μικρά παιδιά που παίζουν σε τέτοιο χώμα και βάζουν τα χέρια τους στο στόμα είναι εύκολο να μολυνθούν. Οι σκώληκες ζουν στο παχύ έντερο και έχουν μήκος κατά μέσο όρο τέσσερα εκατοστά. Το Whipworm διαδιγνώσκεται από την παρατήρηση των αυγών κατά την εξέταση των κοπράνων με μικροσκόπιο. Τα αυγά έχουν κυλινδρικό σχήμα.

Πρόληψη και θεραπεία 
Οι βασικότεροι τρόποι πρόληψης είναι το κατάλληλο μαγείρεμα της τροφής και το πλύσιμο των χεριών πριν το μαγείρεμα. Στα μέτρα αντιμετώπισης περιλαμβάνονται η βελτίωση της πρόσβασης σε συνθήκες υγιεινής, όπως η εξασφάλιση της χρήσης λειτουργικών και καθαρών τουαλετών και της πρόσβασης σε καθαρό νερό. Σε περιοχές του κόσμου όπου οι λοιμώξεις είναι συνήθεις, συχνά ολόκληρες ομάδας ανθρώπων υποβάλλονται σε θεραπεία μαζικά και σε τακτική βάση. Η θεραπεία συνίσταται από την τριήμερη χορήγηση των εξής φαρμάκων: αλμπενδαζόλη, μεμπενδαζόλη ή ιβερμεκτίνη. Πολλά άτομα προσβάλλονται ξανά μετά από τη θεραπεία.

Επιδημιολογία 
Η λοίμωξη whipworm πλήττει περίπου 600 με 800 εκατομμύρια ανθρώπους παγκοσμίως. Είναι πιο συνήθης στις τροπικές χώρες. Στον αναπτυσσόμενο κόσμο, αυτοί που έχουν προσβληθεί με το whipworm, συχνά πλήττονται επίσης από την αγκυλοστομίαση, λοίμωξη που προκαλείται από τον σκώληκα hookworm και την ασκαρίαση, λοίμωξη που προκαλείται από τον σκώληκα Ascaris lumbricoides. Αυτό έχει τεράστιες συνέπειες στην οικονομία πολλών χωρών. Εργασίες βρίσκονται σε εξέλιξη προκειμένου να αναπτυχθεί ένα εμβόλιο κατά της νόσου. Η τριχουρίαση ταξινομείται ως παραμελημένη τροπική νόσος.

Παραπομπές

Παρασιτικές ασθένειες
Τροπικές ασθένειες
Ραδιοφωνικός σταθμός του Πολυτεχνείου

Ο ραδιοφωνικός σταθμός του Πολυτεχνείου ήταν παράνομος ραδιοφωνικός σταθμός ο οποίος λειτούργησε για ελάχιστες ημέρες το 1973, το τελευταίο έτος της δικτατορίας των Συνταγματαρχών με έδρα το Εθνικό Μετσόβιο Πολυτεχνείο. Ο σταθμός ξεκίνησε τη λειτουργία του στις 15 Νοεμβρίου του 1973 ύστερα από την πρωτοβουλία φοιτητών του Πολυτεχνείου για να ξεσηκώσουν τον λαό κατά της χούντας. Η πιο γνωστή φράση του είναι: Εδώ Πολυτεχνείο, Εδώ Πολυτεχνείο, σας μιλά ο ραδιοφωνικός σταθμός των ελεύθερων αγωνιζομένων φοιτητών, των ελεύθερων αγωνιζομένων Ελλήνων. Μέσα από αυτή τη συχνότητα οι εκφωνητές του σταθμού φώναζαν συνθήματα κατά της χούντας όπως: Κάτω η χούντα, Ψωμί παιδεία ελευθερία, Εδώ Πολυτεχνείο κ.ά.

Λίγη ώρα πριν εισβάλει το τανκ στο Πολυτεχνείο, ο εκφωνητής του σταθμού Δημήτρης Παπαχρήστος έψελνε τον Εθνικό Ύμνο και εκείνη την ώρα η λειτουργία του σταθμού διακόπηκε.

Εκφωνητές
 Μαρία Δαμανάκη
 Δημήτρης Παπαχρήστος
 Λάμπρος Παπαδημητράκης

Παραπομπές

Εθνικό Μετσόβιο Πολυτεχνείο
Ανενεργοί ελληνικοί ραδιοφωνικοί σταθμοί
Κυβέρνηση του Καναδά

Η Κυβέρνηση του Καναδά (αγγλικά: Government of Canada, γαλλικά: Gouvernement du Canada), επίσημα Κυβέρνηση της Αυτού Μεγαλειότητος, (αγγλικά: His Majesty's Government, γαλλικά: Gouvernement de Sa Majesté), είναι η ομοσπονδιακή διοίκηση του Καναδά. 

Στα καναδικά αγγλικά, ο όρος μπορεί να σημαίνει είτε το σύνολο των θεσμικών οργάνων, είτε ειδικά τη Βασίλισσα-στο-Συμβούλιο (Queen-in-Council). Σε κάθε περίπτωση, το συλλογικό όργανο ορίστηκε από τη Συνομοσπονδία, μέσω της Συνταγματικής Πράξης του 1867, ως μια ομοσπονδιακή συνταγματική μοναρχία, όπου το Καναδικό Στέμμα ενεργεί ως ο πυρήνας, ή το πιο βασικό δομικό στοιχείο, μιας κοινοβουλευτικής δημοκρατίας με τη μορφή του συστήματος Γουέστμινστερ. Το Στέμμα είναι συνεπώς το θεμέλιο της εκτελεστικής, νομοθετικής και δικαστικής εξουσίας της καναδικής κυβέρνησης. Περαιτέρω στοιχεία της μορφής διακυβέρνησης περιγράφονται στο υπόλοιπο του καναδικού συντάγματος, το οποίο περιλαμβάνει γραπτό καταστατικό, αποφάσεις δικαστηρίων και άγραφες συμβάσεις που αναπτύχθηκαν κατά τη διάρκεια αιώνων.

Παραπομπές

Εξωτερικοί σύνδεσμοι 

 

Πολιτική του Καναδά
Ρίο ντε λα Πλάτα

Ο Ρίο ντε λα Πλάτα (ισπανικά: Río de la Plata, κυριολεκτικά, «ποταμός του ασημιού», στα αγγλικά αναφέρεται και ως River Plate, Ρίβερ Πλέιτ) είναι ποταμοκόλπος ο οποίος σχηματίζεται μετά τη συμβολή των ποταμών Παρανά και Ουρουγουάη. Έχει μήκος 290 χιλιόμετρα και σχηματίζει μια χοανοειδή εσοχή στην ακτογραμμή της νοτιοανατολικής Νότιας Αμερικής. Το εξωτερικό όριο του Ρίο ντε λα Πλάτα ορίζεται από τη νοητή που ενώνει την Πούντα ντελ Έστε με το ακρωτήριο Σαν Αντόνιο, στην Αργεντινή. Στο εσωτερικό του άκρο έχει πλάτος περίπου 2 χιλιόμετρα και φαρδαίνει περίπου στα 220 κοντά στην είσοδο του κόλπου. Για όσους θεωρούν ότι ο Ρίο ντε λα Πλάτα είναι ποταμός, είναι ο φαρδύτερος στον κόσμο. Ο κόλπος αποτελεί τμήμα των συνόρων Αργεντινής και Ουρουγουάης και στις όχθες του είναι κτισμένες οι πρωτεύουσες και λιμάνια Μπουένος Άιρες και Μοντεβιδέο, δυτικά και βόρεια αντίστοιχα.

Οι Πορτογάλοι ήταν οι πρώτοι Ευρωπαίοι που εξερεύνησαν το Ρίο ντε λα Πλάτα το 1512-13. Το 1516 ο Ισπανός Χουάν Ντίας ντε Σόλις εξερεύνησε την περιοχή και το 1520 ο Μαγγελάνος, κατά τη διάρκεια του περίπλου της Γης. Ο Ιταλός εξερευνητής Σεμπαστιάνο Καμπότο μελέτησε λεπτομερώς την περιοχή το 1526-9 και έπλευσε ανάντη μέχρι το ύψος της Ασουνσιόν. Εκεί, κατά τη διάρκεια ανταλλαγών με τους Γουαρανί απέκτησε ασημένια κοσμήματα, με αποτέλεσμα να δώσει στον ποταμό το όνομα Ρίο ντε λα Πλάτα. Η πρώτη ευρωπαϊκή αποικία που ιδρύθηκε στην περιοχή ήταν το Μπουένος Άιρες, το 1536, από τον Πέδρο ντε Μεντόσα, αλλά σύντομα εγκαταλείφθηκε, για να επανιδρυθεί το 1580. 

Η περιοχή ήταν παραμελημένη από τους Ισπανούς, μέχρι που δημιούργησαν την αντιβασιλεία του Ρίο ντε λα Πλάτα το 1776. Οι Βρετανοί προσπάθησαν να εισβάλλουν στο Ρίο ντε λα Πλάτα το 1806-7, ως τμήμα των Ναπολεόντειων Πολέμων, καθώς η Ισπανία ήταν σύμμαχος της Γαλλίας. Μετά την ανεξαρτησία των κρατών της Νοτίου Αμερικής, ο Ρίο ντε λα Πλάτα ήταν θέατρο αρκετών πολέμων μεταξύ αυτών των κρατών. Η πρώτη ναυμαχία στον Β΄ Παγκόσμιο Πόλεμο, η Ναυμαχία του Ρίβερ Πλέιτ, δόθηκε στις 13 Δεκεμβρίου του 1939 κοντά στις ακτές της Ουρουγουάης.

Παραπομπές

Βιβλιογραφία 

 
 

Κόλποι
Ποταμοί της Αργεντινής
Γεωγραφία της Ουρουγουάης
Ποτάμια σύνορα
Σιδηροδρομική γραμμή Κατάκολου - Ολυμπίας

Η σιδηροδρομική γραμμή Κατάκολου - Αρχαίας Ολυμπίας είναι μία μετρική τοπική σιδηροδρομική γραμμή τουριστικού ενδιαφέροντος που ενώνει το λιμάνι του Κατάκολου με τον Πύργο και με την Αρχαία Ολυμπία. Είναι η πρώτη περιφερειακή γραμμή της Ελλάδας, κατασκευασμένη  το 1882.

Ιστορία 
Η αρχή έγινε στις 22 Σεπτεμβρίου 1878, όταν ο τότε δήμαρχος Πύργου, Πέτρος Αυγερινός, ζήτησε να κατασκευαστεί από το μηχανικό Αλέξανδρο Στρέιτ η πρώτη σιδηροδρομική γραμμή εκτός Αττικής, με σκοπό τη σύνδεση του Πύργου με το λιμάνι του Κατάκολου, ώστε να αυξηθεί η εξαγωγή σταφίδας. Το 1881, με νόμο δίνεται η εργολαβία στο δήμο Πύργου η κατασκευή και η εκμετάλλευση του σιδηρόδρομου για 60 χρόνια. Οι εργασίες ξεκίνησαν τον Ιανουάριο του 1882 και ολοκληρώθηκαν το Νοέμβριο του ίδιου έτους και το Φεβρουάριο του 1883 η γραμμή εγκαινιάζεται επίσημα από το βασιλιά Γεώργιο Α΄, ενώ παράλληλα, τον Ιούνιο του 1893, ιδρύεται η εταιρεία Σιδηρόδορμος Πύργου-Κατάκολου (ΣΠΚ).

Η γραμμή το 1896 υπέστη πλήγμα, λόγω της σταφιδικής κρίσης που ξέσπασε, μειώνοντας την εμπορική δραστηριότητα της γραμμής. Τέσσερα χρόνια αργότερα, ο ΣΠΚ εξαγοράστηκε από την "Εταιρεία Μεσημβρινών Σιδηροδρόμων Ελλάδος", η οποία σύντομα αναστέλλεται η λειτουργία της.

Η γραμμή μένει αμετάβλητη ως το 1951, όπου ο ΣΠΚ απορροφάται από τους ΣΠΑΠ και δρομολογούνται αμαξοστοιχίες από την Αρχαία Ολυμπία ως το Κατάκολο, μέσω συνδετήριας γραμμής των γραμμών των ΣΠΑΠ και του ΣΠΚ.  Μάλιστα, το νέο δρομολόγιο τεράστια απήχηση στους κατοίκους της Ηλείας. Το 1975 καταργείται ο σταθμός Πύργου του ΣΠΚ και ξηλώνονται οι γραμμές, ενώ όλα τα δρομολόγια σταθμεύουν στο σταθμό των ΣΠΑΠ.

Τον Αύγουστο του 1998 η γραμμή καταργείται, αλλά επανέρχεται το 2004, ως τουριστική για την εξυπηρέτηση των τουριστών λόγω των Ολυμπιακών Αγώνων 2004.

Αμαξοστοιχίες 
Η γραμμή Κατάκολο-Πύργος δρομολογούνταν με τις παρακάτω αμαξοστοιχίες της κατασκευάστριας KRAUSS, οι οποίες φυλάσσονταν στα μηχανοστάσια του Κατάκολου και του Πύργου:

Πύργος (1882)
Ηλεία (1882)
Ερμής (1882)
Αλφειός (1922)
Ολύμπια (1931)

Υπηρεσίες 
Σήμερα η γραμμή εξυπηρετείται από 3 ζεύγη δρομολογίων, με αυτοκινητάμαξες GTW (της μετρικής σειράς 4501).

Παραπομπές

Πηγές
 Γεωργία Δαββέτα - Ολυμπιάδα Κυρίτση, "Ιχνηλατώντας-αναζητώντας-σχεδιάζοντας: Σιδηροδρομική γραμμή Κατάκολο-Αρχαία Ολυμπία", Σιδηροτροχιά, 41-42 (Δεκέμβριος 2012), σ. 90-93.
 Άρης Χατζηγεωργίου, "Πού πας τρενάκι σε τέτοιους καιρούς...", στο αφιέρωμα "Η ιστορία του σιδηροδρόμου. Τα τρένα που φύγαν τα τρένα που έρχονται", Ελευθεροτυπία (3 Ιουλίου 1999), ένθετο, σελ. 2.

Εξωτερικοί σύνδεσμοι 
Κατάκολο-Ολυμπία trainose.gr

Σιδηροδρομικές γραμμές μετρικού εύρους στην Ελλάδα
Σιδηροδρομικές γραμμές στην Πελοπόννησο
Ώρα στη Γεωργία (χώρα)

Η ώρα Γεωργίας (GET) — είναι η ζώνη ώρας που χρησιμοποιείται στην Γεωργία (χώρα).Μετακινήθηκε από την ζώνη UTC+04:00 στην ζώνη UTC+03:00 στις 27 Ιουνίου 2004, και μετακινήθηκε ξανά στην ζώνη UTC+04:00 στις 27 Μαρτίου 2005.

Βάση δεδομένων ζωνών ώρας ΙΑΝΑ 
Η βάση δεδομένων ζωνών ώρας ΙΑΝΑ έχει μια ζώνη για την γεωργία στο αρχείο zone.tab, και λέγεται Ασία/Τμπιλίσι.

Παραπομπές

Εξωτερικοί σύνδεσμοι 
 Ζ ώνη ώρας στο Τμπιλίσι

Γεωγραφία της Γεωργίας
Γεωργια
Ανδρομέδα Γ´

Η Ανδρομέδα Γ´ (Andromeda III) είναι νάνος σφαιροειδής γαλαξίας ο οποίος απέχει περίπου 2,44 εκατομμύρια έτη φωτός από την Γη και βρίσκεται στον αστερισμό της Ανδρομέδας. Ανήκει στην Τοπική ομάδα γαλαξιών και είναι δορυφόρος του Γαλαξία της Ανδρομέδας (M31). Την ανακάλυψε ο αστρονόμος Sidney van den Bergh παρατηρώντας φωτογραφίες που τραβήχθηκαν στα 1970-71.

Παραπομπές 

Νάνοι γαλαξίες
Σφαιροειδείς γαλαξίες
Ανδρομέδα (αστερισμός)
02121
Τοπική ομάδα γαλαξιών
UTC−04:30

UTC−04:30 είναι η ζώνη ώρας που αφαιρεί 4:30 ώρες από τον Συγχρονισμένο Παγκόσμιο Χρόνο. Χρησιμοποιήθηκε μόνο στην Βενεζουέλα, από τις 9 Δεκεμβρίου 2007ως την 1η Μαΐου 2016, οπότε επαναχρησιμοποιήθηκε η ζώνη ώρας UTC−04:00 μετά από απόφαση του προέδρου Νικολάς Μαδούρο.

Παραπομπές

Εξωτερικοί σύνδεσμοι 

 Πόλεις στην ζώνη UTC-04:30

Μετατοπίσεις UTC
Ανδρομέδα Α´

Η Ανδρομέδα Α΄ (Andromeda I) είναι νάνος σφαιροειδής γαλαξίας τύπου dSph ο οποίος απέχει περίπου 2,4 εκατομμύρια έτη φωτός και βρίσκεται στον αστερισμό της Ανδρομέδας. Ανήκει στην Τοπική ομάδα γαλαξιών και είναι γαλαξίας-δορυφόρος του Γαλαξία της Ανδρομέδας (M31). Βρίσκεται περίπου 3,5 μοίρες νότια και λίγο πιο ανατολικά από τον Μ31. Με βάση όσα ήταν γνωστά μέχρι το 2005, η Ανδρομέδα Ι είναι ο κοντινότερος γνωστός συνοδός-γαλαξίας του Μ31 τύπου dSph διότι εκτιμάται πως απέχει ~40 kpc ή ~150.000 έτη φωτός.

Ανακαλύφθηκε από τον αστρονόμο Sidney van den Bergh το 1970 με χρήση του τηλεσκοπίου των 48 ιντσών στο Αστεροσκοπείο του Πάλομαρ. Περαιτέρω έρευνα διεξήχθη χάρη στο Διαστημικό τηλεσκόπιο Χαμπλ και έδειξε ότι οι αστέρες στον οριζόντιο κλάδο της είναι, όπως συμβαίνει και στους άλλους νάνους σφαιροειδείς γαλαξίες, κατά κύριο λόγο ερυθροί. Βάσει αυτού και από την αφθονία μπλε αστέρων στον οριζόντιο κλάδο, μαζί με 99 αστέρες RR Λύρας που ανακαλύφθηκαν το 2005, προκύπτει ότι υπήρξε παρατεταμένη περίοδος γενέσεως αστέρων. Η ηλικία εκτιμάται στα δισεκατομμύρια χρόνια. Το Χαμπλ εντόπισε επίσης ένα σφαιρωτό σμήνος στην Ανδρομέδα Ι, καθιστώντας την τον λιγότερο φωτεινό γνωστό γαλαξία όπου εντοπίστηκε τέτοιου είδους αστρικό σμήνος.

Παραπομπές 

Τοπική ομάδα γαλαξιών
Νάνοι γαλαξίες
Σφαιροειδείς γαλαξίες
02666
Ανδρομέδα (αστερισμός)
Ιδιόμορφοι γαλαξίες
Άντερς (κρατήρας)

Ο Άντερς είναι κρατήρας πρόσκρουσης ο οποίος βρίσκεται στο νότιο ημισφαίριο και στην αθέατη από την Γη πλευρά της Σελήνης. Είναι στα νοτιοανατολικά του εξωτερικού χείλους του κρατήρα Απόλλων, ενώ στα νότια-νοτιοανατολικά του βρίσκεται ο κρατήρας Λίβιτ.

Ο δευτερεύων κρατήρας Άντερς G επικαλύπτει σε μικρό βαθμό το νοτιοανατολικό χείλος του κρατήρα. Σχηματισμός αποτελούμενος από δύο μικροσκοπικούς κρατήρες είναι προσκολλημένος στο νοτιοανατολικό χείλος, ενώ μια μικρή κοιλάδα σχίζει το βόρειο τείχος του. Ο εσωτερικός πυθμένας είναι εν γένει ομαλός, με εξαίρεση μικρό κρατήρα στο ανατολικό τείχος.

Ο Άντερς ονομάστηκε έτσι προς τιμήν του Αμερικανού αστροναύτη Ουίλιαμ Άντερς (William Anders), μέλους της αποστολής του Απόλλων 8  το 1968. Το Απόλλων 8 ήταν το πρώτο επανδρωμένο διαστημόπλοιο που μπήκε σε τροχιά γύρω από τη Σελήνη και κατά συνέπεια οι τρεις αστροναύτες του οι πρώτοι άνθρωποι που είδαν τον εν λόγω κρατήρα στην αθέατη από την Γη πλευρά του φυσικού μας δορυφόρου. Δύο παρακείμενοι κρατήρες πήραν τα ονόματά τους από τους άλλους δύο αστροναύτες, τους Φρανκ Μπόρμαν (Frank Borman) και Τζιμ Λόβελ (Jim Lovell).

Δευτερεύοντες κρατήρες

Δείτε επίσης 
 Μπόρμαν (κρατήρας)
 Λόβελ (κρατήρας)

Βιβλιογραφία 
 
 
 
 
 
 
 
 
 
 
 
 

Κρατήρες Σελήνης
Κυβερνείο της Δαμασκού

Το Κυβερνείο της Δαμασκού (αραβικά: محافظة دمشق, Muḥāfaẓat Dimashq, Μουχαφαζάτ Ντιμάσκ) είναι ένα από τα 14 κυβερνεία της Συρίας και αποτελείται μόνο από την πόλη της Δαμασκού και το προάστιο του Γιαρμούκ, στο οποίο υπάρχει προσφυγικός καταυλισμός Παλαιστινίων.

Το Κυβερνείο περιβάλλεται από όλες τις πλευρές από το αντίστοιχο Κυβερνείο Ριφ Ντιμάσκ.

Δείτε επίσης 
 Κυβερνεία της Συρίας

Παραπομπές 

Ριφ Ντιμάσκ
Δαμασκός
UTC+01:30

UTC+01:30 είναι το αναγνωριστικό για την ζώνη ώρας UTC+01:30.Χρησιμοποιήθηκε από τις κυβερνήσεις του Ελεύθερου Κράτους της Οράγγης, το Τρανσβαάλ και την αποικία του Ακρωτηρίου από το 1892 μέχρι το 1903 και τώρα είναι εδάφη της Νότιας Αφρικής.Χρησιμοποιήθηκε επίσης στην Γερμανική Νοτιοδυτική Αφρική (σημερινή Ναμίμπια)

Δείτε επίσης 
 Ιστορία των Ζωνών ώρας στην Νότια Αφρική
 Ιστορία των Ζωνών ώρας στην Ναμίμπια

Μετατοπίσεις UTC
UTC+02:30

UTC+02:30 είναι το αναγνωριστικό για την ζώνη ώρας +02:30. Στο ISO 8601 αυτή η ζώνη ώρας γράφεται ως +02:30.

Κατά το τέλος του 19ου αιώνα, ο Μέσος Χρόνος Μόσχας χρησιμοποιήθηκε στην Ρωσία, αρχικά στην ζώνη ώρας UTC+02:30.Μετά την Οκτωβριανή Επανάσταση, η ζώνη ώρας άλλαξε σε +2.

Δείτε επίσης 
 Ώρα στη Ρωσία
 Ώρα Μόσχας

Μετατοπίσεις UTC
Πρόδρομος Ασημιάδης

Ο Πρόδρομος Ασημιάδης (1928) είναι Έλληνας ανώτατος δικαστικός. Διετέλεσε αντιπρόεδρος του Αρείου Πάγου, γενικός γραμματέας του Υπουργείου Δικαιοσύνης και πρόεδρος της Επιτροπής Κρατικών Προμηθειών.

Βιογραφικά στοιχεία
Γεννήθηκε το 1928, σπούδασε νομικά και εισήλθε στο δικαστικό σώμα με διαγωνισμό. Από τον Σεπτέμβριο του 1983 μέχρι τον Σεπτέμβριο του 1987, διατέλεσε, ως εφέτης, προϊστάμενος του Πρωτοδικείου Αθηνών, για δύο συνεχείς θητείες. Εκείνο το διάστημα έγινε στόχος κριτικής από το κόμμα της Νέας Δημοκρατίας, το οποίο τον κατηγόρησε ότι «έστηνε» τις συνθέσεις των δικαστηρίων που δίκαζαν εκδότες και δημοσιογράφους αντιπολιτευομένους στην κυβέρνηση του Ανδρέα Παπανδρέου, οδηγώντας σε καταδίκες και βαριά πρόστιμα. Τον Ασημιάδη υπερασπίστηκε ο Ευάγγελος Γιαννόπουλος, κάνοντας αναφορά και στην αντιχουντική δράση του.

Ευρύτερα γνωστός έγινε από τη συμμετοχή του στο ειδικό δικαστήριο για την υπόθεση Κοσκωτά το 1991-92, του οποίου οι συνεδριάσεις μεταδίδονταν τηλεοπτικά. Ο Ασημιάδης ψήφισε υπέρ της αθώωσης του Ανδρέα Παπανδρέου και για τις τρεις κατηγορίες που αντιμετώπιζε, πράγμα το οποίο και έγινε, με τον πρώην πρωθυπουργό να αθωώνεται για όλες τις κατηγορίες (για μια απ' αυτές η αθώωση ήταν οριακή με ψήφους 7-6). Ο Ασημιάδης μαζί με τον Βασίλειο Λαμπρίδη ήταν αυτοί που συνέταξαν το σκεπτικό της πλειοψηφίας με το οποίο ο Παπανδρέου αθωώθηκε, ενώ αντίθετα το σκεπτικό της μειοψηφίας (το οποίο ζητούσε την καταδίκη του Α. Παπανδρέου) συνέταξε ο τότε πρόεδρος του Αρείου Πάγου (και πρόεδρος του δικαστηρίου) Βασίλειος Κόκκινος. 

Το καλοκαίρι του 1994 ο Ασημιάδης προήχθη από το Υπουργικό Συμβούλιο σε αντιπρόεδρο του Αρείου Πάγου, αλλά έμεινε στη θέση αυτή μόνο για ένα χρόνο, καθώς το καλοκαίρι του 1995 αποχώρησε λόγω συμπλήρωσης του ανώτατου κατά το Σύνταγμα ορίου ηλικίας (67 έτη).

Το 1997 διορίστηκε πρόεδρος της Επιτροπής Κρατικών Προμηθειών από την κυβέρνηση του Κώστα Σημίτη, θέση την οποία κατείχε μέχρι το 2000, οπότε ανέλαβε γενικός γραμματέας του υπουργείου Δικαιοσύνης. Παραιτήθηκε τον Ιούλιο του 2002, μετά την απόδραση του βαρυποινίτη Πίτερ Σέντομ από τις φυλακές Κορυδαλλού.

Παραπομπές

Έλληνες δικαστικοί
Μπέργκμαν (κρατήρας)

Ο Μπέργκμαν (Bergman) είναι κρατήρας πρόσκρουσης διαμέτρου 21 χλμ. στην αθέατη από την Γη πλευρά της Σελήνης. Βρίσκεται στο εσωτερικό του πελώριου κρατήρα Μεντελέγιεφ. Εντός του Μεντελέγιεφ είναι επίσης οι κρατήρες Μουασάν και Ρίτσαρντς.

Το χείλος του Μπέργκμαν έχει σχήμα κατά προσέγγιση κυκλικό και ο όλος σχηματισμός έχει μορφή που θυμίζει αυτήν ενός μπωλ. Το δυτικό μισό του πυθμένα του καλύπτεται από σωρευμένα θραύσματα βράχων (λατ. talus), ενώ το ανατολικό μισό είναι σχετικά επίπεδο.

Βιβλιογραφία

Εξωτερικοί σύνδεσμοι 
 LTO-66D2 Bergman — τοπογραφικός χάρτης

Κρατήρες Σελήνης
Μπόρμαν (κρατήρας)

Ο Μπόρμαν (Borman) είναι κρατήρας πρόσκρουσης στο νότιο ημισφαίριο και στην αθέατη από τη Γη πλευρά της Σελήνης. Βρίσκεται στο νοτιοανατολικό τμήμα του ορεινού εσωτερικού δακτυλίου του κρατήρα Απόλλων. Το χείλος του Μπόρμαν έχει ακόμα αιχμηρές κορυφές, παρόλο που ένα μικρότερος κρατήρας βρίσκεται επί του βορειοδυτικού χείλους. Το εσωτερικό είναι σχετικά επίπεδο. Προσκολλημένος στο νότιο χείλος του Μπόρμαν είναι ο δευτερεύων Μπόρμαν L, ένας κατά πολύ αρχαιότερος και πιο φθαρμένος κρατήρας.

Ο Μπόρμαν ονομάστηκε έτσι προς τιμήν του Αμερικανού αστροναύτη Φρανκ Μπόρμαν (Frank Borman), διοικητή της διαστημικής αποστολής Απόλλων 8 (Apollo 8) το 1968. Ήταν η πρώτη επανδρωμένη αποστολή που μπήκε σε τροχιά γύρω από τη Σελήνη και κατά συνέπεια ο Μπόρμαν και οι άλλοι δύο επιβαίνοντες αστροναύτες οι πρώτοι άνθρωποι που αντίκρισαν τον εν λόγω κρατήρα. Δύο παραπλήσιοι κρατήρες επίσης πήραν τα ονόματά τους από τα άλλα δύο μέλη αυτής της αποστολής: πρόκειται για τους Άντερς (Anders) και Λόβελ (Lovell)

Δευτερεύοντες κρατήρες

Βιβλιογραφία 
 
 
 
 
 
 
 
 
 
 
 
 

Κρατήρες Σελήνης
Ξεβράκωτοι, Πλούσιοι και Ζάπλουτοι

Η ταινία με τον τίτλο Ξεβράκωτοι, Πλούσιοι και Ζάπλουτοι είναι ιταλική ταινία, παραγωγής 1982, διάρκειας 116', η οποία αποτελείται από τρία επεισόδια. Στο πρώτο, ο Cesare Domenichini, ένας φτωχός οικογενειάρχης, για να κάνει η οικογένειά του καλοκαιρινές διακοπές χτίζει μια παράνομη παράγκα δίπλα στη θάλασσα, όμως μέσα σε μια παραλία… γυμνιστών Στο δεύτερο, ο επιχειρηματίας Mario Zamboni, καθώς είναι σε διακοπές στο Λιβόρνο μαζί με τη γυναίκα του και την κόρη του, πέφτει θύμα της γοητείας τής Frau Krupper, μιας πλούσιας Γερμανίδας καλλονής, η οποία έχει πάθος με τη χαρτοπαιξία. Στο τρίτο, ο Alberto Del Pra, ιδιοκτήτης ενός ναυπηγείου που βρίσκεται στο χείλος της χρεωκοπίας, πρόκειται να συνάψει συμφωνία για την κατασκευή ενός τεράστιου γιοτ για λογαριασμό ενός ζάπλουτου Άραβα εμίρη, υπό τον όρο η πανέμορφη γυναίκα του, η Francesca, να περάσει μια νύχτα με τον Άραβα…

Συντελεστές
Πρωταγωνιστές: Έντβιτζε Φένεκ (Edwige Fenech), Pippo Franco, Renato Pozzetto, Lino Banfi, Adriana Russo, Janet Agren, George Hilton

Σενάριο: Franco Castellano (as Castellano), Giuseppe Moccia (as Pipolo), Alberto Silvestri, Franco Verucci, Sergio Martino

Σκηνοθεσία: Σέρτζιο Μαρτίνο

Ταινίες του 1982
Ιταλικές κωμικές ταινίες
Ιταλόφωνες ταινίες
Ιταλικές ταινίες
Φρειδερίκος της Υόρκης και του Όλμπανι

Ο Φρειδερίκος, Δούκας της Υόρκης και του Ώλμπανυ, (1763 - 1827) ήταν το δεύτερο παιδί του Γεωργίου Γ΄ του Ηνωμένου Βασιλείου και της Καρλόττας του Μεκλεμβούργου-Στρέλιτς. Από το θάνατο του πατέρα του το 1820 μέχρι τον δικό του θάνατο το 1827 ήταν ο διάδοχος του θρόνου του Ηνωμένου Βασιλείου και του Βασιλείου του Αννόβερου.

Ο Φρειδερίκος Αύγουστος, γεννημένος στις 16 Αυγούστου 1763, ανήκε στον βασιλικό Οίκο του Αννόβερου. Βαπτίσθηκε στις 14 Σεπτεμβρίου 1763 στο Παλάτι του Αγίου Ιακώβου με αναδόχους τον Φρειδερίκο Γ΄ της Σαξονίας-Γκότα-Άλτενμπουργκ, τον Εδουάρδο της Υόρκης και του Ώλμπανυ και την Αμέλια της Μεγάλης Βρετανίας.

Από το 1781 έως το 1787 έζησε στο Αννόβερο, όπου σπούδασε στο Πανεπιστήμιο του Γκέτινγκεν. Προηγουμένως, τον Νοέμβριο του 1780 ο πατέρας του τον είχε διορίσει συνταγματάρχη. Αργότερα έφθασε ως το βαθμό του στρατάρχη. Στις 27 Νοεμβρίου 1784 ονομάστηκε Δούκας της Υόρκης και του Ώλμπανυ, καθώς και Κόμης του Άλστερ και έγινε μέλος του Συμβουλίου του Στέμματος.

Το 1793 στάλθηκε στη Φλάνδρα για να διοικήσει ένα βρετανικό απόσπασμα στρατού, που προορισμό είχε να εισβάλει στη Γαλλία. Ο Φρειδερίκος και το τμήμα του πολέμησαν στην εκστρατεία της Φλάνδρας κάτω από εξαιρετικά δύσκολες συνθήκες. Κέρδισε αρκετές δύσκολες μάχες, όπως την πολιορκία της Βαλανσιέν τον Ιούλιο του 1793, αλλά νικήθηκε στη μάχη του Οντσότ τον Σεπτέμβριο του 1793. Τον Μάιο του 1794 κέρδισε τη μάχη του Βιγέμ, όμως ηττήθηκε αργότερα τον ίδιο μήνα στη μάχη του Τουρκουά. Ο βρετανικός στρατός αποσύρθηκε μέσω της Βρέμης τον Απρίλιο του 1795. Μετά την επιστροφή του στη Βρετανία, ο πατέρας τον ονόμασε Αρχηγό των Ενόπλων Δυνάμεων του Βασιλείου.

Το 1791 παντρεύτηκε την ξαδέλφη του Φρειδερίκη-Καρλόττα των Χοεντσόλερν, κόρη του Φρειδερίκου-Γουλιέλμου Β΄ της Πρωσίας και της Ελισάβετ-Χριστίνας του Μπράουνσβαϊγκ-Βολφενμπύτελ. Ο γάμος τους δεν ευδοκίμησε και το ζευγάρι σύντομα χώρισε. Η Φρειδερίκη αποσύρθηκε στο Όουτλαντς, όπου έζησε μέχρι το θάνατό της το 1820. Ο Φρειδερίκος πέθανε στις 5 Ιανουαρίου 1827 από υδρωπικία και καρδιαγγειακές παθήσεις στην Οικία Ράτλαντ του Λονδίνου. Η σορός του ενταφιάστηκε στο Παρεκκλήσι του Αγίου Γεωργίου στο Κάστρο Ουίνδσορ.

Παραπομπές

Πρίγκιπες του Ηνωμένου Βασιλείου
Οίκος του Αννόβερου
Ιππότες του Τάγματος του Αγίου Πνεύματος
Τάκης Ζαχαράτος

Ο Τάκης Ζαχαράτος (Πάτρα, 6 Ιουνίου 1970) είναι Έλληνας μίμος, τραγουδιστής και ηθοποιός, γνωστός για τις μιμήσεις του προσωπικοτήτων της ελληνικής και της παγκόσμιας καλλιτεχνικής σκηνής και πολιτικής.

Βιογραφία 
Γεννήθηκε στις 6 Ιουνίου στην Πάτρα. Οι πρώτες του δουλειές ήταν στην ενόργανη γυμναστική και στη συνέχεια έγινε κομμωτής. 

Σταδιακά έγινε γνωστός για τις μιμήσεις του μέχρι που η Ρούλα Κορομηλά του ζήτησε να συνεργαστεί μαζί της στην ΕΡΤ και αργότερα στην εκπομπή Πρωινός Καφές του ΑΝΤ1. Έκανε μαθήματα φωνητικής με την Julie Massino. Στον κινηματογράφο έπαιξε για πρώτη φορά στην ταινία "Πάνω κάτω και πλαγίως" του Μιχάλη Κακογιάννη και στο "Beautiful people" του Νίκου Παναγιωτόπουλου.   

Στις μουσικές παραστάσεις του έχει συνεργαστεί μεταξύ άλλων με τον Ανδρέα Βουτσινά στην παράσταση "ΥΠΑΡΧΩ" στη Θεσσαλονίκη, με τον Σταμάτη Κραουνάκη στην μπουάτ Zoom, με τη Σοφία Σπυράτου στις Μορφές και στο Regency Casino Thessaloniki και με τον Δημήτρη Παπάζογλου με μουσική Νίκου Δανίκα στην Ίντριγκα και στη Μέδουσα. 

Έχει συμμετάσχει ως guest star σε πολλές εκπομπές της τηλεόρασης όπως Τα Εγκλήματα, Το κόκκινο δωμάτιο, Της Ελλάδος τα παιδιά, Μάνα είναι μόνο μια, Αλ Τσαντίρι Νιουζ. Το 2005 παρουσίασε το σόου Ζω ένα δράμα. 

Κυκλοφόρησε τους δίσκους : Έγκλημα Καρδιάς (1994) και Όλοι οι Δρόμοι (2005) ενώ έχει συμμετάσχει και στο δίσκο των Etsi De, "Ya Mas" με το τραγούδι "Με το Prada μες το Lada". 

Άρχισε να παίζει στο θέατρο το 2008 στο Σεσουάρ για δολοφόνους, στην 10η σαιζόν του έργου, και το 2009 στην κωμωδία του Δημήτρη Ψαθά Η χαρτοπαίχτρα. Το 2010 έκανε ένα one man show με τίτλο «My Way» ενώ το 2011 ένα νέο one man show με τίτλο «Εδώ» και το 2012 ανέβασε το «I am what I am».

Το 2017 ανέβασε την παράσταση "Στον καθρέφτη του Παλλάς", μαζί με την Μαρινέλλα, σε κείμενα Γιάννη Ξανθούλη και σκηνοθεσία Σταμάτη Φασουλή.

Φιλμογραφία

Τηλεόραση

Κινηματογράφος

Αναφορές

Έλληνες άνδρες τραγουδιστές
Έλληνες άνδρες ηθοποιοί μουσικού θεάτρου
Έλληνες κωμικοί
Μίμοι
Εθνωνύμιο

Το εθνωνύμιο ή εθνώνυμο (από το ελληνικό: ἔθνος και -ωνύμιο < ὄνυμα «ὄνομα») είναι το όνομα που χρησιμοποιείται ήδη από τον ύστερο 19ο αι. για να προσδιορίσει ένα έθνος ή μια εθνότητα. Τα εθνωνύμια χωρίζονται σε δύο κατηγορίες, τα εξωνύμια ή εξώνυμα (το όνομα της εθνοτικής ομάδας έχει δημιουργηθεί από άλλη ομάδα ανθρώπων) και αυτωνύμια ή αυτώνυμα και ενδώνυμα (αυτοπροσδιορισμοί που δημιουργούνται και χρησιμοποιούνται από την ίδια την εθνική ομάδα).

Ως παράδειγμα, το εθνωνύμιο για την εθνικά κυρίαρχη ομάδα στην Γερμανία είναι Γερμανοί. Πρόκειται για εθνικό εξωνύμιο που χρησιμοποιείται από τον αγγλόφωνο κόσμο, αν και ο ίδιος ο όρος προέρχεται από τη Λατινική. Αντίθετα, οι Γερμανοί χρησιμοποιούν το αυτωνύμιο Deutschen. Στο ίδιο παράδειγμα παρατηρούνται αρκετά εξωνύμια σε πολλές ευρωπαϊκές γλώσσες, όπως στα Γαλλικά (Allemands), τα Ιταλικά (Tedeschi), τα Σουηδικά (tyskar) και τα Πολωνικά (Niemcy).

Ποικιλίες 
Πολυάριθμα εθνωνύμια είναι δυνατόν χρησιμοποιούνται για την ίδια εθνοτική ή φυλετική ομάδα, σε διάφορα επίπεδα αναγνώρισης, αποδοχής και χρήσης. Η Κρατική Βιβλιοθήκη της Νότιας Αυστραλίας αντιμετώπισε το θέμα στην κατηγοριοποίηση της Βιβλιοθήκης του Κογκρέσου σχετικά με τη λογοτεχνία που αφορά σε Αβορίγινες και νησιώτες των Στενών Τόρες. Περίπου 20 διαφορετικά εθνωνύμια θεωρήθηκαν ως πιθανοί τίτλοι για τη Βιβλιοθήκη του Κογκρέσου, αλλά μόνο ένα μέρος τους είναι δυνατόν να χρησιμοποιηθεί για τους σκοπούς της καταλογογράφησης.

Παραπομπές-σημειώσεις

Περιπτώσεις μελέτης

 
Εθνοπολιτισμικοί προσδιορισμοί
Γλωσσολογία
Τοπωνύμια
Τύποι λέξεων
Γιόζεφ και Βικτώρια Ούλμα

Ο Γιόζεφ και η Βικτώρια Ούλμα (Józef and Wiktoria Ulma) ήταν ένα ζευγάρι Πολωνών που εκτελέστηκε, μαζί με τα έξι παιδιά του, τον Μάρτιο του 1944, από τη Γερμανική αστυνομία επειδή έκρυβε Εβραίους στο σπίτι τους, στην Πολωνία.

Ο Γιόζεφ Ούλμα είχε γεννηθεί το 1900 και ήταν αγρότης. Η γυναίκα του Βικτώρια ήταν 12 χρόνια νεότερή του. Είχαν έξι παιδιά, ηλικίας από 2 έως 8 ετών. Κατά τη δολοφονία τους η Βικτώρια Ούλμα ήταν έγκυος στο έβδομο παιδί της. 

Το καλοκαίρι του 1942 δολοφονήθηκαν από τους Ναζί πολλοί Εβραίοι της Μαρκόβα, στην ανατολική Πολωνία. Κάποιοι κατόρθωσαν να διαφύγουν και να κρυφτούν στη γύρω περιοχή. Στα τέλη του 1942 η εβραϊκή οικογένεια Szall από το Lancut, ζήτησε καταφύγιο στην Μαρκόβα. Ο Γιόζεφ και η Βικτώρια Ούλμα δέχτηκαν να τους φιλοξενήσουν καθώς και δύο Εβραίες αδερφές, την Golda και την Layka Goldman. Όμως σύντομα κάποιος τους κατέδωσε στους Γερμανούς. Σύμφωνα με τον Mateusz Szpytma, από το πολωνικό Ινστιτούτο Εθνικής Μνήμης (Institute for National Remembrance), αυτός που τους κατέδωσε ήταν πιθανόν ένας αστυνομικός από το Lancut. Την νύχτα της 23ης προς την 24η Μαρτίου του 1944 η Γερμανική αστυνομία έφτασε στην Μαρκόβα και κατευθύνθηκε στο σπίτι των Ούλμα. Πρώτα δολοφόνησαν τους Εβραίους που έμεναν εκεί και στη συνέχεια όλη την οικογένεια Ούλμα.

Για τη θυσία τους κατά την προσπάθεια τους να σώσουν Εβραίους συμπατριώτες τους, απονεμήθηκε στο ζεύγος Ούλμα ο τίτλος του Δικαίου των Εθνών, το 1995.

Το 2003 η επισκοπή του Przemyśl ξεκίνησε τη διαδικασία ευλόγησης της οικογένειας Ούλμα. Τον Μάιο του 2011 στάλθηκε στην Ρώμη ο πλήρης φάκελος για την ολοκλήρωση της διαδικασίας. Μέσα στο 2015 αναμένεται να ολοκληρωθεί το Μουσείο της Οικογένειας Ούλμα για τους Πολωνούς που έσωσαν Εβραίους στην Μαρκόβα.

Το 2004 κατασκευάστηκε στην Μαρκόβα μνημείο προς τιμήν της οικογένειας Ούλμα.

Παραπομπές

Ναζισμός
Radio Free Europe/Radio Liberty

To Radio Free Europe/Radio Liberty (RFE/RL) είναι ένας κρατικός ραδιοτηλεοπτικός οργανισμός των ΗΠΑ που παρέχει ειδήσεις, πληροφορίες και αναλύσεις σε χώρες της Ανατολικής Ευρώπης, της Κεντρικής Ασίας και της Μέση Ανατολή «όπου η ελεύθερη ροή των πληροφοριών, είτε απαγορεύεται από κυβερνητικές αρχές ή δεν είναι πλήρως ανεπτυγμένη». Το RFE/RL είναι μη κερδοσκοπικός οργανισμός που δέχεται κρατική χρηματοδότηση και εποπτεύεται από το Ραδιοφωνικό Συμβούλιο των Κυβερνητών, μια υπηρεσία που εποπτεύει όλες τις διεθνείς ραδιοτηλεοπτικές υπηρεσίες της ομοσπονδιακής κυβέρνησης των ΗΠΑ.

Ιδρύθηκε ως αντικομμουνιστική πηγή ειδήσεων το 1949 από την Εθνική Επιτροπή για μια Ελεύθερη Ευρώπη, ως μέρος μιας μεγάλης κλίμακας ψυχολογικής επιχείρησης κατά τη διάρκεια του Ψυχρού Πολέμου. Το RL ιδρύθηκε δύο χρόνια αργότερα και οι δύο οργανισμοί συγχωνεύτηκαν το 1976. Το RFE/RL λάμβανε χρηματοδότηση από την CIA μέχρι το 1972. Κατά τα πρώτα χρόνια της ύπαρξης του RFE, η CIA και το Στέιτ Ντιπάρτμεντ εξέδωσαν οδηγίες ευρείας πολιτικής, και εξελίχθηκε ένα σύστημα όπου η πολιτική εκπομπής προσδιοριζόταν μέσω διαπραγματεύσεων μεταξύ αυτών και του προσωπικού του RFE.

Το RFE/RL είχε την έδρα του στον Αγγλικό Κήπο στο Μόναχο από το 1949 έως το 1995, οπότε και η έδρα του μεταφέρθηκε στην Πράγα. Οι ευρωπαϊκές λειτουργίες μειώθηκαν σημαντικά από το τέλος του Ψυχρού Πολέμου. Εκτός από την έδρα του, η υπηρεσία διατηρεί 20 τοπικά γραφεία σε χώρες σε όλη την περιοχή εκπομπής της, καθώς και μια εταιρική έδρα στην Ουάσιγκτον. Εκπέμπει σε 28 γλώσσες σε 21 χώρες, συμπεριλαμβανομένων της Αρμενίας, της Ρωσίας, του Ιράν, του Αφγανιστάν, του Πακιστάν και του Ιράκ.

Παραπομπές 

Αντικομμουνισμός
Τζωρτζ Φίσερ

Ο Τζορτζ "Corpsegrinder" Φίσερ (George "Corpsegrinder" Fisher, 8 Ιουλίου 1969) είναι Αμερικανός τραγουδιστής της ακραίας μουσικής σκηνής, μέλος του αμερικάνικου death metal συγκροτήματος Cannibal Corpse, όπως και του μελωδικού death metal σχήματος Paths of Possesion.

Έχει ηχογραφήσει δύο δίσκους στο παρελθόν με τους Monstrosity από την Φλόριντα, πριν από την αναχώρηση του και την ένταξή του στους Cannibal Corpse στα τέλη του 1995, όταν αντικατέστησε τον τραγουδιστή Κρις Μπαρνς, ο οποίος σχημάτισε τους Six Feet Under.

Έχει συμμετάσχει ως γκεστ σε άλμπουμ του νεϋορκέζικου συγκροτήματος Suffocation, στα τραγούδια "Reincremation" και "Mass Obliteration" από το ντεμπούτο-άλμπουμ τους, "Effigy of the Forgotten", ενώ συνεργάστηκε και με το deathcore συγκρότημα Suicide Silence από την Καλιφόρνια, στο τραγούδι "Control" από το τέταρτο άλμπουμ τους, "You Can't Stop Me".

Ο Fisher έχει ηχογραφήσει επίσης φωνητικά για το άλμπουμ "Sun Eater" (2014) των Job for a Cowboy, στο τραγούδι "The Synthetic Sea".

Ως death metal τραγουδιστής, ο Fisher χρησιμοποιεί το "γρύλισμα του θανάτου" ως φωνητική τεχνική.

Δισκογραφία

Πηγές
 George "Corpsegrinder" Fisher - Encyclopaedia Metallum
 George "Corpsegrinder" Fisher | Biography, Albums | Allmusic
 CANNIBAL CORPSE | Biography - Metal Blade Records

Αμερικανοί τραγουδιστές
Ροκ μουσικοί
Άννα της Μεγάλης Βρετανίας, πριγκίπισσα της Οράγγης

Η Άννα (2 Νοεμβρίου 1709 - 12 Ιανουαρίου 1759) ήταν το δεύτερο παιδί και η μεγαλύτερη κόρη του Γεωργίου Β΄ της Μεγάλης Βρετανίας και της συζύγου του, Καρολίνας του Άνσμπαχ.

Βιογραφία
Η Άννα γεννήθηκε στις 2 Νοεμβρίου 1709 στα Ανάκτορα του Χέρρενχαουζεν του Αννόβερου. Βαπτίστηκε σύντομα και έλαβε το όνομα της ξαδέλφης του παππού της Βασίλισσας Άννας.

Έμαθε γερμανικά, γαλλικά και αγγλικά και διδάχτηκε μουσική από τον Γκέοργκ Φρήντριχ Χαίντελ. Ο Χάιντελ αντιπαθούσε να διδάσκει, όμως είχε ισχυριστεί ότι θα κάνει τη μόνη εξαίρεση για την Άννα. Εκείνη παρέμεινε σε όλη της τη ζωή υποστηρικτής του, παρακολουθώντας τις όπερές του και την σύνθεση της μουσικής του. Η πριγκίπισσα παρακολούθησε μαθήματα ζωγραφικής από τον Χέρμαν βαν ντερ Μέιν και, το 1740, έφτιαξε ένα πορτραίτο του εαυτού της.

Ένας πιθανός γάμος μεταξύ της Άννας και του Λουδοβίκου ΙΕ΄ της Γαλλίας ακυρώθηκε όταν οι Γάλλοι επέμειναν η Άννα να μεταστραφεί στο Ρωμαιοκαθολικισμό. Στις 25 Μαρτίου 1734, στο Παρεκκλήσι του Παλατιού του Αγίου Ιακώβου, παντρεύτηκε τον Γουλιέλμο Δ΄ της Οράγγης. Από το γάμο τους η Άννα έμεινε πέντε φορές έγκυος, όμως μόνο δύο παιδιά τους κατάφεραν να επιβιώσουν, η Καρολίνα και ο Γουλιέλμος.

Όταν ο σύζυγός της πέθανε σε ηλικία 40 ετών το 1751, η Άννα διορίστηκε αντιβασιλέας για τον 3 ετών γιο της. Θεωρείται ότι ήταν εργατική, αλλά και αλαζονική και αγέρωχη, κάτι που την έκανε αντιλαϊκή.

Συνέχισε να ασκεί τα καθήκοντα του αντιβασιλέα μέχρι το θάνατό της από υδρωπικία το 1759. Για να τιμηθεί η μνήμη της ιδρύθηκε η κωμόπολη Πρίνσες Αν της πολιτείας Μέρυλαντ.

Οικογένεια
Παντρεύτηκε το 1734 τον Γουλιέλμο Δ΄ της Οράγγης και είχε τέκνα:
 θνησιγενή κόρη 1736.
θνησιγενή κόρη 1739.
Καρολίνα 1743-17787, παντρεύτηκε τον Κάρολο Χριστιανό του Νασσάου-Βάιλμπουργκ.
Άννα 15 Νοεμβρίου-29 Δεκεμβρίου 1746.
 Γουλιέλμος Ε΄ 1748-1806, πρίγκιπας της Οράγγης.

Πρόγονοι

Παραπομπές

Βρετανίδες πριγκίπισσες
Πριγκίπισσες της Οράγγης
Βασιλικές πριγκίπισσες
Κάρβερ (κρατήρας)

Ο Κάρβερ (Carver) είναι κρατήρας πρόσκρουσης στην αθέατη από την Γη πλευρά της Σελήνης. Βρίσκεται στα ανατολικά του μεγάλου κρατήρα φαν Ντερ Βάαλς, ενώ στα βορειοανατολικά του είναι ο κρατήρας Rosseland και στα νότια-νοτιοανατολικά του ο Κόζυρεφ.

Ο Κάρβερ έχει σημάδια διάβρωσης και το εσωτερικό τείχος του έχει σε κάποιες περιοχές αναβαθμίδες. Υπάρχουν πολλοί μικροί κρατήρες στο εσωτερικό χείλος και το εσωτερικό τείχος του, αλλά καμία ιδιαίτερα μεγάλη πρόσκρουση. Υπάρχει μικρή κεντρική κορυφή στον πυθμένα του, καθώς και αρκετοί μικροί κρατήρες στο νότιο μισό του. Ο υπόλοιπος πυθμένας δεν έχει αξιοσημείωτα χαρακτηριστικά.

Δευτερεύοντες κρατήρες

Βιβλιογραφία 
 
 
 
 
 
 
 
 
 
 
 
 

Κρατήρες Σελήνης
Ενέντα Ταρίφα

Η Ενέντα Ταρίφα (αλβανικά: Eneda Tarifa, γεν. 30 Μαρτίου 1982) είναι Αλβανίδα τραγουδίστρια. Θα εκπροσωπήσει την Αλβανία στην Eurovision του 2016 με το τραγούδι "Përrallë", ως νικήτρια του Αλβανικού Εθνικού Τελικού "Festivali i Këngës 54". Έχει προσπαθήσει να εκπροσωπήσει την χώρα της ξανά,το 2003 και το 2007.

Μουσική Καριέρα
Η Tarifa γεννήθηκε στα Τίρανα της Αλβανίας, στις 30 Μαρτίου του 1982. Ξεκίνησε την καριέρα της το 2003, όταν συμμετείχε στο "Festivali i Këngës 42" με το τραγούδι "Qëndroj", καταφέρνοντας να φτάσει μέχρι τον τελικό. Το 2006, συμμετείχε στο "Kënga Magjike" με το τραγούδι "Rreth zjarrit tënd" και κατέλαβε την 4η θέση με 154 βαθμούς. Της απονεμήθηκε, επίσης, το βραβείο "Çesk Zadeja". Την επόμενη χρόνια συμμετείχε για άλλη μια φορά στο "Festivali i Këngës", όπου βγήκε 10η με 11 πόντους. Το 2008, συμμετείχε ξανά στο "Kënga Magjike", αυτή τη φορά με το τραγούδι "Zeri im" και κέρδισε 577 πόντους.

Το 2010, έλαβε μέρος στον διαγωνισμό "Top Fest 2010", τραγουδώντας το "Me veten", τον οποίο και νίκησε. Στη συνέχεια, διετέλεσε παρουσιάστρια της τηλεοπτικής εκπομπής "Portokalli". Έπειτα από ένα "διάλειμμα", η Tarifa επέστρεψε, λαμβάνοντας μέρος στο "Festivali i Këngës 2015" με το τραγούδι "Përrallë". Νικώντας το, κέρδισε το δικαίωμα να εκπροσωπήσει την Αλβανία στον 61ο Διαγωνισμό Τραγουδιού της Eurovision.

Αναφορές

Αλβανίδες τραγουδίστριες
Συμμετέχοντες στο διαγωνισμό τραγουδιού Eurovision με την Αλβανία
Διαγωνισμός Τραγουδιού Eurovision 2016
Συμμετέχοντες στη Eurovision
Πύργος του Βελισάριου (Μάρκε)

Ο Πύργος του Βελισάριου είναι πύργος ενσωματωμένος σε μεσαιωνικό κτίριο στην κωμόπολη Καρέτο ντ΄ έσι στην Ιταλία κοντά στην πόλη της Ανκόνα στην περιφέρεια της Μάρκε. 

Είναι άγνωστο πότε ακριβώς κατασκευάστηκε, πιθανολογείται από τους Βυζαντινούς και η κατασκευή του αποδίδεται σύμφωνα με την παράδοση στον βυζαντινό στρατηγό Βελισάριο. Ο πύργος σήμερα έχει ύψος 25 μέτρα, έχει κυλινδρικό σχήμα και είναι ενσωματωμένος σε μεταγενέστερο κτίριο, ενώ όλο το κτίριο έχει πάρει κλίση και "γέρνει". Είναι άγνωστο πότε ακριβώς κατασκευάστηκε, ο σημερινός πύργος ανάγεται στον 14ο και 15ο αιώνα, ενώ είναι ορατά τα παλιότερα θεμέλια κτίσματος πάνω στα οποία κτίστηκε.. Η χρήση του φαίνεται να ήταν στρατιωτικό παρατηρητήριο.

Παραπομπές 

Βυζαντινοί πύργοι
Κάστρα στην Ιταλία
Μάρκε
Κάστρο της Ρόκα Ανγκίτολα

Το Κάστρο της Ρόκα Ανγκίτολα είναι, ερειπωμένο σήμερα, Βυζαντινό κάστρο στην Ιταλία στην περιφέρεια της Καλαβρίας. Είναι κτισμένο στην κορυφή λόφου, στα όρια του δήμου Μαϊεράτο, και κοντά στην λίμνη Ανγκίτολα από όπου προέρχεται και το σημερινό του όνομα.

Κατασκευάστηκε από τους Βυζαντινούς, άγνωστο ακριβώς πότε, με την ονομασία "Κάστρο του Νικηφόρου" από το όνομα του βυζαντινού διοικητή της περιοχής. Μέχρι πριν λίγα χρόνια πιστευόταν ότι είχε κτιστεί πάνω στα ερείπια της αρχαίας ελληνιστικής πόλης Χρίσσα, τα τελευταία χρόνια αποδείχτηκε ότι αυτό δεν ισχύει. Το 1276 αναφέρεται ότι ο οικισμός του κάστρου είχε 1228 κατοίκους, και το 1474 αναφέρεται ότι στην δικαιοδοσία του κάστρου περιλαμβάνονταν 18 χωριά και οικισμοί. Από τον 18ο αιώνα σταδιακά εγκαταλείφθηκε, με τα χρόνια μειωνόταν ο πληθυσμός του αφού οι κάτοικοι μετακινούνταν στην πεδιάδα της Χρισσής σε πιο γόνιμα εδάφη, ενώ υπέστη ζημιές από σεισμούς, οι τελευταίοι κάτοικοι του το εγκατέλειψαν στον σεισμό του 1783. Το κάστρο είχε τον ναό του Εσταυρωμένου όπου οι καμπάνες του σήμερα είναι τοποθετημένες στον ναό του Αγίου Γεωργίου της Μαϊεράτο.

Παραπομπές 

Βυζαντινά κάστρα
Κάστρα στην Καλαβρία
Αμέλια της Μεγάλης Βρετανίας

Η Αμαλία της Μεγάλης Βρετανίας (1711 - 1786) ήταν η δεύτερη κόρη του Γεωργίου Β΄ της Μεγάλης Βρετανίας και της συζύγου του Καρολίνας. 

Η Αμαλία Σοφία Ελεονώρα γεννήθηκε στα Ανάκτορα του Χερρενχάουζεν στο Αννόβερο στις 30 Μαΐου 1711. Στην οικογένειά της ήταν γνωστή ως Έμιλυ.

Σύμφωνα με τον διακανονισμό που προώθησε το Κοινοβούλιο της Αγγλίας, το 1701, ο παππούς της Αμαλίας έγινε Βασιλιάς της Μεγάλης Βρετανίας την 1η Αυγούστου 1714. Έτσι, η Αμαλία μετακόμισε με την οικογένειά της στην Αγγλία.

Ως παιδί ήταν φιλάσθενη, αλλά στην ενήλικη ζωή της ήταν σχετικά υγιής. Το 1722 η μητέρα της, η οποία είχε προοδευτικές ιδέες, επέτρεψε τον εμβολιασμό της Αμαλίας και της αδελφή της Καρολίνας κατά της ευλογιάς, από φάρμακα που έφθασαν στην Αγγλία από την Κωνσταντινούπολη. Στις 11 Ιουνίου 1727 ο παππούς της Γεώργιος Α΄ πέθανε και ο πατέρας της τον διαδέχθηκε ως Γεώργιος Β΄. Η Αμαλία έζησε μαζί με τον πατέρα της μέχρι το θάνατό του το 1760.

Η θεία της, Σοφία Δωροθέα της Πρωσίας, πρότεινε στην Αμαλία ως σύζυγο τον γιο της Φρειδερίκο, διάδοχο του πρωσικού θρόνου. Ωστόσο, ο πατέρας του Φρειδερίκου τον ανάγκασε να παντρευτεί την Ελισάβετ Χριστίνα του Μπράουνσβαϊγκ-Βολφενμπύτελ-Μπέβερν. Υπάρχει ο ισχυρισμός ότι η Αμαλία ίσως ήταν η μητέρα του συνθέτη Σάμιουελ Άρνολντ (1740-1802), μέσα από το δεσμό της με τον Τόμας Άρνολντ.

Η Αμαλία απεβίωσε στις 31 Οκτωβρίου 1786, όντας σε ηλικία 75 ετών. Προς τιμήν της δόθηκε το όνομά της στο Νησί Αμέλια της Φλόριντα και στην Κομητεία Αμέλια της Βιρτζίνια.

Πρόγονοι

Παραπομπές

Άγγλοι ευγενείς
Βρετανίδες πριγκίπισσες
Υπαρχία Ιλλυρικού

Η Υπαρχία Ιλλυρικού ή Επαρχότης του πραιτορίου του Ιλλυρικού () ήταν μια από τις τέσσερις Υπαρχίες στις οποίες διαιρούνταν η Ανατολική Ρωμαϊκή Αυτοκρατορία μέχρι τον 7ο αιώνα, οπότε οι Υπαρχίες αντικαταστάθηκαν με τα βυζαντινά Θέματα.

Το διοικητικό κέντρο της Υπαρχίας ήταν αρχικά το Σίρμιο (375-379) στην Παννονία και μετά το 379 η Θεσσαλονίκη.

Ωστόσο ο διοικητής της Θεσσαλονίκης έμεινε ως Ύπαρχος ως τον 9ο αιώνα, αλλά λίγο πριν το 840 δημιουργήθηκε χωριστό Θέμα Θεσσαλονίκης με επικεφαλής στρατηγό.

Παραπομπές

Ρωμαϊκές επαρχίες

Κατά την πρώιμη βυζαντινή περίοδο η δομή της επαρχιακής διοίκησης ήταν προϊόν των μεταρρυθμίσεων του Διοκλητιανού και του Μ. Κωνσταντίνου, με κύριο χαρακτηριστικό τον αυστηρό διαχωρισμό της πολιτικης από την στρατιωτική εξουσία. Η υπαρχία αποτελούσε την μεγαλύτερη διοικητική ενότητα και περιελάμβανε συγκεκριμένο αριθμό διοικητικών περιφερειών (διοικήσεις)με τις επαρχίες τους. Επικεφαλής της κάθε υπαρχίας τοποθετήθηκε ο έπαρχος των πραιτωρίων, πανίσχυρος εκπρόσωπος του αυτοκράτορα, άμεσα εξαρτημένος από αυτόν. Ο έπαρχος ήταν πολιτικός άρχοντας με διοικητικές, οικονομικές και δικαστικές αρμοδιότητες και ήταν υπεύθυνος για τη συλλογή φόρων και για την αναδιανομή τους ως μισθοδοσία των αξιωματούχων, των υπαλλήλων και του στρατού.
ΑΠΟ ΤΟ ΒΙΒΛΙΟ ΤΟΥ ΕΑΠ: Δημόσιος και ιδιωτικός Βίος στην Ελλάδα Ι: Από την Αρχαιότητα έως και τα Μεσοβυζαντινά χρόνια. ΤΟΜΟΣ Β΄
Ομοσπονδία Ευρωπαϊκών Πολυαθλητικών Συλλόγων

Η Ομοσπονδία Ευρωπαϊκών Πολυαθλητικών Συλλόγων (αγγλικά: European Multisport Club Association, EMCA) αποτελεί αθλητικό οργανισμό που αντιπροσωπεύει τα ενδιαφέροντα των πολυαθλητικών συλλόγων στην Ευρώπη. Δημιουργήθηκε με πρωτοβουλία του αθλητικού σωματείου Λάτσιο.

Η EMCA είναι επίσης συνεργάτης του Οίκου του Αθλητισμού (House of Sport).

Σκοπός 
Στόχος είναι η ανάπτυξη και η διάδοση του αθλητισμού ως μέσου ψυχο-σωματικής και ηθικής ακεραιότητας, προωθώντας τις δραστηριότητες των σχετιζόμενων αθλητικών σωματείων που λειτουργούν σε ευρωπαϊκή κλίμακα και οργανώνοντας πρότζεκτ, ταξίδια erasmus και εκδηλώσεις για ανταλλαγή πρακτικών, προώθηση αθλημάτων, διατήρηση του σώματος σε φόρμα και ψυχαγωγικές δραστηριότητες νέων. Ιδιαίτερη προσοχή δίνεται στην καταπολέμηση του ντόπινγκ, της μισαλλοδοξίας και της βίας, στην πρόσβαση στον αθλητισμό για τα άτομα με αναπηρίες, στην κοινωνική ένταξη των μεταναστών και στην ισότητα των φύλων.

Στο ευρωπαϊκό αθλητικό σύστημα σημαντικό ρόλο διαδραματίζουν οι πολυαθλητικοί σύλλογοι, οι οποίοι - μέσω της πολλαπλής συμμετοχής τους σε μια μεγάλη ποικιλία αθλημάτων - κατανοούν καλύτερα από οποιονδήποτε άλλο τις διαφορετικές κοινωνικές διαστάσεις, επιπτώσεις και ανάγκες του αθλητισμού.

Πρότζεκτ

Η EMCA οργανώνει πρότζεκτ σε συνδυασμό με ταξίδια erasmus, για να προωθήσει, το Ολυμπιακό πνεύμα, τη διάδοση των αξιών και του πολιτισμού, τη σημασία της σωματικής άσκησης, τις εθελοντικές δραστηριότητες, την ένταξη των νέων προσφύγων, την πολυαθλητική προσέγγιση των νέων αθλητών, και να καταδείξει την απάτη, τη δωροδοκία και τη χειραγώγηση παράνομων αθλητικών στοιχημάτων. Τέλος, ιδιαίτερο ενδιαφέρον παρουσιάζει η απόκτηση νέων γνώσεων και δεξιοτήτων, μέσω της διδασκαλίας και της εκπαίδευσης, για την ανάπτυξη των πολυαθλητικών προπονητών, που βοηθούν τα παιδιά να επιλέξουν το πιο ταιριαστό άθλημα.

Ιδρυτικά μέλη
Τα ακόλουθα έξι αθλητικά σωματεία, υπέγραψαν την «Πολυαθλητική Διακύρυξη» (Multisport Declaration) το 2013:

 ΣΣ Λάτσιο
 Φερεντσβάρος
 Πανιώνιος Γ.Σ.Σ.
 Ολυμπιακός Σ.Φ.Π.
 Ρασίνγκ Κλαμπ ντε Φρανς
 Σπόρτινγκ Λισαβόνας

Σύνολο μελών
Λίστα με τους συλλόγους το 2021.

Διακοσμημένοι σύλλογοι 
Ο ακόλουθος πίνακας περιλαμβάνει ιδρυτικά και άλλα μέλη της EMCA που διαθέτουν πολλαπλά αθλητικά τμήματα με ευρωπαϊκό τρόπαιο. 

*Τα ιδρυτικά μέλη βρίσκονται πάνω από τη σκούρα γραμμή και τα υπόλοιπα μέλη κάτω από τη σκούρα γραμμή.

*Τα ατομικά αθλητικά τμήματα εμφανίζονται με μπλε χρώμα.

*Α= Άνδρες, Γ= Γυναίκες

Δείτε επίσης
ECA

Παραπομπές

Εξωτερικοί σύνδεσμοι
 
 Sport & Support  Project

Διεθνείς αθλητικές ομοσπονδίες
Διεθνείς οργανισμοί με έδρα την Ευρώπη